21.10.2016

**Green Care –koulutusmalli korkea –asteelle hankkeen kuulumisia**

Hanke

Koulutushankkeen tavoitteena on kehittää valtakunnallisesti yhtenäinen, joustava Green Care –koulutus alan asiantuntijoille, palvelujen tuottajille ja työntekijöille, opettajille, ohjaajille, kouluttajille, neuvojille sekä näihin tehtäviin tähtääville henkilöille ja korkeakoulutuksessa oleville tuleville ammattilaisille. Kehitystyö sisältää sekä koulutusmallin että koulutusmateriaalien kehittämisen. Hankkeen aikana muodostetaan koulutustoimijoiden yhteistyöverkosto, jonka kautta koulutusta tullaan tarjoamaan jatkossa.

Pilotointi

Hankkeen aikana pilotoidaan 30 op korkea-asteen opintoja (8.8.2016 – 2.6.2017), ja lisäksi 10 op ylemmän korkea-asteen opintoja (14.8.2017 – 9.11.2017).

Keväällä 2016 koulutuksen pilotointiin hakeneista 375 henkilöstä valittiin mukaan 140 opiskelijaa, jotka osallistuvat koulutukseen verkko-opintoina eri puolilta Suomea. Koulutukseen kuuluvat lähipäivät järjestetään saman sisältöisinä seitsemällä eri paikkakunnalla (Rovaniemi, Kajaani, Kokkola, Seinäjoki, Pori, Jyväskylä ja Mikkeli)

Koulutuskokonaisuus muodostuu seuraavista opintojaksoista:

* Green Care Perusteet –opintojakso 5op (pilotoitu)
* Green Care Toimintaympäristöt –opintojakso 5op (käynnissä)
* Green Care Menetelmät –ja toimintamuodot –opintojakso 10 op
* Green Care –asiakaspalvelu ja ohjaustyö 5op
* Green Care –liiketoiminnan kehittäminen ja palvelumuotoilu 5op
* Green Care –ohjaus- ja kouluttajaosaaminen 10 op (ylempi korkeakoulutaso, syksyllä 2017

Pilotoinnin aikana kehitetään opintojaksojen sisältöjen lisäksi koulutuksen toteuttamistapaa siten, että koulutukseen osallistuminen olisi opiskelijoille mahdollisimman joustavaa. Tähän mennessä saadun palautteen perusteella tullaan mm. edelleen kehittämään tasapainoa itsenäisten verkko-opintojen ja lähiopiskelun välillä, sekä selkeyttämään materiaalien ja tehtävien esittämistapaa ja sähköisen oppimisalustan rakennetta.

Laatumerkit ja koulutushanke

Koulutushanke on tehnyt tiivistä yhteistyötä Green Care –laatumerkkien kehittämisen kanssa, ja Green Care Perusteet –opintojakson sisältö vastaa laatumerkkien hakemisessa edellytettävään koulutusvaateeseen. Nyt käynnissä on selvitys siitä, kuinka nopeasti hankkeeseen osallistuva koulutusverkosto pystyy tarjoamaan Perusteet –koulutusta laatumerkkiä hakeville toimijoille. Asiaa selvitetään verkoston organisaatioissa, ja lisäksi yhteistyössä koulutushankkeen rahoittajan kanssa.

Lisätietoa

Koulutushankkeella on omat nettisivut, joilta saa tietoa hankkeen etenemisestä: [www.greencarekoulutus.fi](http://www.greencarekoulutus.fi)

Lisäksi koulutushankkeen ajankohtaisista kuulumisista tiedotetaan Green Care –uutiskirjeessä, jonka postituslistalle liittymällä saa tietoa myös muista Green Care –uutisista. Uutiskirjeet löytyvät Green Care Finland ry:n nettisivuilta osoitteesta [www.gcfinland.fi](http://www.gcfinland.fi) sekä lisäksi Green Care –koulutushankkeen sivuilta Materiaalia –osiosta.